Au rămas fără tren, cursele de autobuz sunt puține, așa că au ajuns să caute disperați soluții de a face naveta zilnic la oraș. Peste 800 de oameni dintr-o localitate din apropiere de Brașov au devenit, de nevoie, clienții unei rețele de transportatori ilegali de persoane, ale căror maşini nu sunt verificate de autorităţi şi pot să provoace oricând un accident.

Brașov - Tărlungeni - Budila. Un traseu de 17 kilometri, unde transportatorii ilegali sunt singura soluție speranță a navetiștilor. Am așteptat în parcarea de unde pornesc cursele și oferta a venit imediat. 50 de lei, pentru patru persoane.

Discuție șofer-reporter:

- Deci dumneavoastră susțineți acum că cei pe care i-ați adus până aici ...

- Sunt salahori, muncim la casă.

- Inclusiv dânsul?

- Da.

- Cât ne-ați cerut la cursă?

- Cine v-a cerut?

- Dumneavoastră.

- Dumneavoastră cine sunteți?

- Am fost în mașina dumneavoastră, eu.

- Dumneavoastră?

- Da, eu am fost în mașină.

- Nu ați fost dumneavoastră, au fost băieții ăia, de la ...

- Ne-ați cerut 50 de lei, la toți patru.

- Eu??

Polițiștii au început acțiunea de combatere a transporturilor ilegale de persoane la 1 august. Au găsit microbuze vechi și mașini pline ochi cu pasageri de ocazie.

Discuție polițist – șofer:

- Deci dumneavoastră nu faceți taximetrie ilegală.

- Nu, nu.

- Vreți să spuneți că persoanele din mașină sunt rudele dumneavoastră?

- Nu, nu sunt rude, sunt niște oameni pe care-i cunosc.

- Ok, am rugămintea să-mi spuneți numele lor.

- Mirela, pe domnii îi știu din vedere, așa...

- Funcționați în regim de taxi?

- Da, da.

- Aparatul nu era pornit, nu aveați turela.

- Nu era turela, dar ... în afara localității, se ia, iar aparatul îl folosim la înțelegere cu clientul.

Șoferii își învață pasagerii ca, în fața polițistului, să declare că sunt prieteni și călătoresc gratuit. Printre călători au fost însă și agenți.

„Am considerat că ar fi oportun să introducem polițiști în civil, care, împreună cu alți călători, să se suie în mașinile transportatorilor neautorizați și să efectueze aceste curse”, explică comisar-șef Valentin Simionescu, șef al Biroului de Investigare a Fraudelor SRPT Brașov.

În doar o zi, polițiștii au dat 41 de amenzi, în valoare totală de 8600 de lei.

„Cadrele de poliție au reținut șapte certificate de înmatriculare, pentru defecțiuni tehnice și pentru nerespectarea deținerii documentelor legale, în vederea efectuării transportului public rutier, de persoane și marfă”, a declarat Nadia Olaru, purtător de cuvânt IPJ Brașov.

Pentru comuna Budila, Consiliul Județean are încheiat acord cu o societate privată de transport public. Oficialii se plâng însă că nici zece la sută din autobuze nu bat drumul până acolo.

„Nu pot să rămână 800 de oameni fără să poată să ajungă la serviciu, plus de aia, încep elevii, care fac, merg la liceu, la facultate, deci îi oprim pe toți, suntem blocați”, se plânge primarul din Budila, Irimia Marșavela.

Reprezentanții firmei de transport nu au comentat motivele pentru care nu asigură necesarul de curse pentru navetiști.

Consiliul Județean Brașov va analiza marți situația.

Editare web: Luana Păvălucă